เปิดใช้งานท่าอากาศยานแม่ฟ้าหลวงเชียงราย ได้ตามปกติ หลังดำเนินการซ่อมแซมแก้ไขเป็นไปตามมาตรฐาน
นายศักดิ์สยาม ชิดชอบ รัฐมนตรีว่ากรกระทรวงคมนาคม เปิดเผยว่า บริษัท ท่าอากาศยานไทย จำกัด (มหาชน) หรือ ทอท. ดำเนินการแก้ไขกายภาพท่าอากาศยานแม่ฟ้าหลวงเชียงรายให้กลับมาพร้อมสำหรับเปิดใช้งานได้ตามปกติ หลังเกิดเหตุการณ์เที่ยวบิน DD108 ของสายการบินนกแอร์ลื่นไถลออกนอกทางวิ่ง หรือรันเวย์ เมื่อคืนวันที่ 30 กรกฎาคมที่ผ่านมา ว่า ท่าอากาศยานแม่ฟ้าหลวงเชียงราย ได้มีคำขออนุมัติเปิดใช้งานสนามบินตามปกติ หลังดำเนินการกำจัดวัตถุแปลกปลอม (FOD) ออกนอกทางวิ่ง และตรวจสอบอีกครั้งหลังจากดำเนินการแล้วเสร็จ พร้อมปรับระดับพื้นที่ปลอดภัยรอบทางวิ่งบริเวณที่อากาศยานไถลออกนอกทางวิ่ง และได้ดำเนินการตรวจสอบและซ่อมแซมระบบไฟฟ้าสนามบินที่ได้รับความเสียหายจากกรณีที่อากาศยานไถลออกนอกทางวิ่ง และดำเนินการทดสอบระบบไฟทางวิ่ง การปรับค่าความสว่างของระบบไฟ และอื่นๆ ที่เกี่ยวข้องให้เป็นไปตามมาตรฐาน รวมถึงซ่อมแซมคอนกรีตบริเวณรอบบ่อ Manhole ให้มีสภาพที่ไม่เป็นอันตรายต่ออากาศยานและหลีกเลี่ยงการเปลี่ยนแปลงความลาดชันอย่างฉับพลันในบริเวณดังกล่าว พร้อมตรวจสอบพื้นผิวทางวิ่งบริเวณที่ Dolly ของอุปกรณ์เคลื่อนย้ายอากาศยานเคลื่อนผ่าน เนื่องจากล้อของ Dolly อาจส่งผลกระทบต่อพื้นผิวทางวิ่งขณะทำการเคลื่อนย้ายสุดท้ายแล้วได้ทดสอบความเสียดทานของทางวิ่ง  (Friction Test) สำนักงานการบินพลเรือนแห่งประเทศไทย หรือ กพท. ได้ตรวจสอบมาตรฐานความปลอดภัยแล้ว พิจารณาว่าท่าอากาศยานแม่ฟ้าหลวงเชียงราย ได้ดำเนินการซ่อมแซมแก้ไขอุปกรณ์และกายภาพสนามบินที่ได้รับความเสียหายเป็นไปตามมาตรฐานและมีความปลอดภัยเพียงพอที่จะกลับมาเปิดให้บริการสาธารณะอีกครั้ง โดยให้สนามบินต้องดำเนินการปรับปรุงพื้นที่ปลอดภัยรอบทางวิ่ง (Runway Strip) เพิ่มเติมในโอกาสต่อไป กพท . จึงได้อนุมัติให้ทำการเปิดใช้งานสนามบินได้ตั้งแต่เวลา 22.30 น. ของวันที่ 4 สิงหาคมเป็นต้นมา